অতিরিক্ত কোহলি-নির্ভরতা আজ কিন্তু ভারতকে ডোবাতে পারে। একজনের উপরে বেশি নির্ভরতা কিন্তু মারাত্মক একটা রোগও বটে। যতদিন দল জিতছে ঠিক আছে। কিন্তু এমনও তো একদিন আসতে পারে, যেদিন কোহলি রান পাবেন না। এমন ঘটনা আজ ওয়েস্ট ইন্ডিজের বিরুদ্ধে হতেই পারে। কোহলি ব্যর্থ হলে কী হবে? দলে তো আরও ভাল ব্যাটসম্যান রয়েছেন। কিন্তু সবাই একসঙ্গে আর জ্বলে উঠছেন কোথায়! এটাই তো ভারত অধিনায়ককে ভাবাচ্ছে। 
মানুন চাই না-মানুন, অতিরিক্ত কোহলি-নির্ভরতা এখন ভারতীয় দলকে তাড়া করছে। কোনও চ্যাম্পিয়ন দল একজনের উপরে ভরসা করে কখনও থাকে না। অতীতে ভারতীয় ক্রিকেটে এই ব্যাপারটা ছিল। একা সচিন তেন্ডুলকর। ফলে ভারতও বিশ্বকাপ জিততে পারেনি। এই ছবিটা বদলাতে শুরু করে ২০০০ সালের পর থেকে। একা একজনের উপরে নির্ভরতা কমে গিয়েছিল। একাধিক প্লেয়ার ছিলেন ভারতীয় দলে যাঁরা যে কোনওসময়ে ম্যাচ জেতাতে পারতেন। সচিন না পারলে সৌরভ গঙ্গোপাধ্যায়। সৌরভ না-পারলে রাহুল দ্রাবিড়। তাছাড়া বীরেন্দ্র সহবাগ তো ছিলেনই। 
২০১১ বিশ্বকাপে সচিন তো ছিলেনই। সঙ্গে ভীষণভাবে ছিলেন গৌতম গম্ভীর, যুবরাজ সিংহ, বিরাট কোহলি, মহেন্দ্র সিংহ ধোনি। ভারতীয় ক্রিকেটের পুরনো রোগ দেখা যাচ্ছে আবারও ফিরে এসেছে এখন। জেতালেও কোহলি। হারালেও কোহলি। নিউ জিল্যান্ড-অস্ট্রেলিয়ার মাটিতে অনুষ্ঠিত বিশ্বকাপে কোহলি রান পাননি। ভারতও ছিটকে গিয়েছিল টুর্নামেন্ট থেকে। গত রবিবার মোহালিতে অস্ট্রেলিয়ার বিরুদ্ধে একার হাতে ম্যাচ বের করে এনেছেন কোহলি। তাতেও কিন্তু সন্তুষ্ট হননি ধোনি। ম্যাচের শেষে ভারত অধিনায়ক বাকি ব্যাটসম্যানদের উদ্দেশ্যে বলেছেন, ‘‘কোহলি দুরন্ত ব্যাটিং করেছে ঠিকই কিন্তু বাকিদেরও দায়িত্ব নিতে হবে।’’ ক্রিকেট একবলের খেলা। রোজ রোজ কোহলি কিন্তু অবিশ্বাস্য ইনিংস খেলবেন না। একদিন তিনি ব্যর্থ হবেনই। আর সেই দিন যদি গোটা ভারতকে কাঁদতে হয়! 
মুম্বইয়ের সেমিফাইনালের আগেই ক্রিস গেইল বলে রেখেছেন, কোহলিকে রান করতে দেবেন না। তাঁর জন্য নিশ্চয় আলাদা কোনও পরিকল্পনা থাকবে। কোহলির ব্যাট ‘বোবা’ হয়ে গেল বাকিদের তো ব্যাটে সুর তুলতে হবে। ভারতীয় দলে ভাল ব্যাটসম্যানের অভাব নেই। শিখর ধাওয়ান, রোহিত শর্মা, সুরেশ রায়না, রবীন্দ্র জাদেজা, ধোনি-এঁরা যে কোনওদিনই ম্যাচ উইনার। কিন্তু তাঁদেরও তো পারফর্ম করতে হবে। সেটাই তো হচ্ছে না এবারের বিশ্বকাপে। তাই এদেশের ক্রিকেটপাগলদের মনটা অন্যরকম গাইতে শুরু করেছে। আজ, ওয়েস্ট ইন্ডিজের বিরুদ্ধে কোহলি-নির্ভরতা কাটিয়ে ভারত একটা দল হয়ে উঠুক। আসমুদ্রহিমাচল তো সেটাই দেখতে চায়।  
আরও পড়ুন
গেইলকে চেনেন? কোহলির নাম শুনেই ফুঁসে উঠলেন স্যামি
নেটে প্রাধান্য মণীশকে, জনতার মন জুড়ে নায়ক সেই কোহলি
জ্যোতিষ বিচারে কে এগিয়ে? কোহলি না গেইল?
ধোনিদের ধর্ষণ করার হুমকি দিলেন আরশি, দেখুন ভিডিও